श्री शाह ने कहा कि मैं पूज्यपाद के सामने इतना ही कहना चाहता हूँ को भौतिक विकास के सामने में दुनिया के अंदर विकास की एक प्रतिस्पर्द्धा लगी हुई है, हम नहीं चाहते कि भारत उस प्रतिस्पर्द्धा में पिछड़ जाए, भारत को विकास में आगे ही रहना है लेकिन देश की आध्यात्मिक उंचाई को एक इंच भी कम किये बगैर हम भारत को विश्व का सबसे समृद्ध देश बनाना चाहते हैं, यही प्रयास भारतीय जनता पार्टी और प्रधानमंत्री श्री नरेन्द्र मोदी के नेतृत्त्व में केंद्र की भाजपा सरकार का है। उन्होंने कहा कि श्री नरेन्द्र भाई मोदी के प्रधानमंत्री बनने के बाद पूरे देश ने उन्हें गौरव के साथ भाल पर त्रिपुंड लगाकर गंगा आरती भी करते हुए देखा और नेपाल में श्री पशुपतिनाथ महादेव की की पूजा-अर्चना भी करते हुए देखा। उन्होंने कहा कि आज दुनिया के कोई भी राष्ट्राध्यक्ष भारत के दौरे पर आते हैं तो भारत सरकार एवं प्रधानमंत्री श्री नरेन्द्र मोदी जी के द्वारा भेंट के रूप में श्रीमद्भागवद्गीता की पुस्तक दी जाती है। उन्होंने कहा कि योग की हमारी महान परम्परा को भी पूरी दुनिया में प्रतिष्ठित करने का काम प्रधानमंत्री श्री नरेन्द्र मोदी ने संयुक्त राष्ट्र संघ के माध्यम से किया।